Med en mobiltelefon som utbytte ble en ung gutt ranet, sparket og slått av opptil 15 andre gutter på Dælenenga i Oslo mandag kveld.

Politiet fikk melding om hendelsen på Grünerløkka av en tilfeldig forbipasserende litt over klokka 20.

– Det skjedde ved Dælenenga idrettspark. Det skal ha vært 12-15 gutter av nordafrikansk eller somalisk opprinnelse som gikk løs på en gutt, sier operasjonsleder Christian Engeset i Oslo politidistrikt til NTB.

Gutten ble fraranet mobiltelefonen sin og ble slått og sparket i hodet, kroppen og beina. Ambulanse ble tilkalt, og gutten fikk førstehjelp på stedet.

– Vi har hatt perioder med barneran tidligere. Vi forsøker å finne dem som har gjort dette. De løp fra stedet da politiet kom, sier Engeset. (©NTB)